**ZÁPIS č. 4**

 **Z RIADNEHO ZASADNUTIA SPRÁVNEJ RADY TASR**

 **24. apríla 2018 so začiatkom o 15.00 h**

**Prítomní členovia Správnej rady:** Vladimír Masár, Boris Chovanec, Peter Alakša, Richard Kvasňovský, Ján Sand

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

--------------------------------------------------------------------------------------------------------------------------

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR zvolal a viedol predseda SR TASR Vladimír Masár. Konštatoval, že rada je uznášaniaschopná, navrhol program zasadnutia a dal o ňom hlasovať.

**Program:**

**1. Výročná správa o činnosti a hospodárení TASR za rok 2017**

**2. Rôzne**

**UZNESENIE č. 10/2018:**

Členovia SR TASR schválili program zasadnutia:

ZA: 5 PROTI: 0 ZDRŽAL SA: 0

**Uznesenie bolo prijaté.**

**---------------------------------------------------------------------------------------------------------------------------**

**1. Výročná správa o činnosti a hospodárení TASR za rok 2017**

Predseda Správnej rady TASR Vladimír Masár požiadal generálneho riaditeľa PhDr. Vladimíra Puchalu, aby odprezentoval Výročnú správu o činnosti a hospodárení TASR za rok 2017.

 *GR TASR PhDr. Vladimír Puchala konštatoval, že úlohy, ktoré TASR vyplývajú zo zákona č. 385/2008 Z. z. o Tlačovej agentúre Slovenskej republiky a o zmene niektorých zákonov ako služba verejnosti i ako služby vo verejnom záujme, boli v roku 2017 splnené.*

 *TASR vydala v roku 2017* ***sumárne 279 180 multimediálnych správ,*** *z toho 153 963 textových správ, 102 146 fotografií, 9 018 videí, 14 080 zvukov.*

 *V roku 2017 dosiahla agentúra celkové výnosy vo výške 5 260 552**EUR. Náklady celkom (bez daní z príjmov) boli vynaložené vo výške 5 192 326 EUR. TASR vykázala* ***kladný hospodársky výsledok vo výške 62 951 EUR.***

 ***Tržby z predaja agentúrnych produktov a služieb v porovnaní s predchádzajúcim rokom vzrástli o vyše 14 percent.***

 *Zmena na poste generálneho riaditeľa vyvolala zmeny v personálnom obsadení agentúry, jej spravodajských výstupoch, politike vo vzťahu ku klientom, regiónom i verejnosti.*

 *V septembri sa uskutočnili výberové konania na všetky riadiace pozície v agentúre. Na základe projektov a vypočutí pred komisiou došlo k zmenám na postoch vedúcich Obrazovej redakcie, Zahraničnej redakcie, Redakcie dokumentačných databáz, Úseku obchodu a marketingu, Úseku ekonomiky.*

 *TASR v zmysle projektu generálneho riaditeľa TASR s názvom Užitočná a efektívna agentúra uviedla v svojom servise novinku: BRIEF správy, ktoré významne zrýchlili vydávanie prvých informácií o udalostiach a našli pozitívnu klientsku odozvu.*

 *Agregátor sociálnych sietí Somecan z dielne TASR získal prestížne ocenenie Európskej aliancie tlačových agentúr EANA Award for Excelence in News Agency quality 2017. Toto významné ocenenie predtým získala nemecká DPA.*

 *Agentúra pokračovala v inhouse digitalizácii svojich archívov v zmysle udržateľnosti projektu Digitalizácia archívov TASR. Do webového rozhrania pribudlo ďalších 10 000 objektov. Webové rozhranie vtedy.tasr.sk, ktoré prináša zdigitalizovaný archív pre nekomerčné použitie, bude v zmysle projektu GR obohatené o možnosť online nákupu objektov pre klientov, či verejnosť.*

 *TASR začala masívnu prípravu na projekt TASR do každej obce, v rámci ktorého sprístupnila svoje servisy pre mestá a obce na Slovensku, a to jednou zmluvou so Združením miest a obcí Slovenska.*

 *K danému projektu vzniklo webové rozhranie obce.tasr.sk s aplikáciou, do ktorej môžu mestá a obce vkladať informácie o svojich udalostiach. Cieľom je významne zvýšiť informovanosť o dianí v regiónoch Slovenska.*

 *V súvislosti s regiónmi sa uskutočňuje interný projekt pobytov regionálnych redaktorov v Bratislave na týždenných pracovných stážach.*

 *V zahraničnom spravodajstve sa zvýšil počet ciest do zahraničia. Stúpol počet zahraničných agentúr, s ktorými má TASR zmluvu. Agentúra dôsledne dbá na kredit zdrojov. Prelomovou zmenou bola príprava na uvedenie exportného servisu v maďarčine. Servis v maďarskom jazyku začne agentúra vydávať vo februári 2018. Pôjde historicky o prvý servis tlačovej agentúry pre našu najväčšiu národnostnú menšinu.*

 *TASR oslovila svojich klientov s výzvou na hodnotenie dodávaných servisov. Na základe týchto výstupov boli modifikované mnohé postupy a technológie. Významne sa začalo pracovať so zvukmi, kde došlo k ich technologickému vylepšeniu, kvantitatívnemu nárastu a vylepšeným metodikám ich doručovania.*

 *TASR pripravila komplexný materiál, ktorý rieši spoluprácu so školami, štipendiá, stáže, prax študentov.*

 *TASR uskutočňuje prípravu na nový produkt, živé prenosy pre klientov.*

 *TASR zaznamenala nárast tržieb v sektore médií. Žiadne médium nezrušilo servis TASR z dôvodu nespokojnosti s kvalitou služieb. Pribudli noví mediálni klienti.*

 *Agentúra komplexne informovala o voľbách do VÚC.*

 *Teraz Media, a.s. ako dcérska spoločnosť TASR a druhého akcionára spoločnosti Impre Media, a.s. zaznamenala kladný hospodársky výsledok vo výške 39 305 EUR.*

 *Portál Teraz.sk prešiel v roku 2017 redizajnom. Jedným z efektov zmien bolo ďalšie zvýšenie návštevnosti. Zatiaľ, čo v roku 2013 dosahovala mesačne v priemere 264 003 reálnych užívateľov (RÚ) podľa AIM, v roku 2016 bol priemer 470 078 RÚ mesačne a v roku 2017 už 550 349 RÚ mesačne, pričom napríklad v decembri 2017 dosiahol portál teraz.sk návštevnosť 705 310 RÚ.*

 *Web vtedy.sk prináša kolekcie fotografií z archívu spolu s aktualizačnými článkami. Rozhranie vtedy.tasr.sk ponúka možnosť prehliadania s vyhľadávaním v digitálnom archíve TASR aj pre verejnosť.*

 *Problémová je situácia je v oblasti redakčného systému Typlan a jeho podpory. Ide o zastaraný systém, ktorý nie je spoľahlivý a je potrebné ho stabilizovať. Koncom roka začali rokovania o jeho technologickom upgrade.*

 *TASR si zachovala povesť kredibilného médiá, ktoré pracuje s faktami a overenými zdrojmi.*

Predseda Správnej rady TASR Vladimír Masár poďakoval generálnemu riaditeľovi PhDr. Vladimírovi Puchalovi a otvoril rozpravu.

V rámci rozpravy členovia rady ocenili pozitívny hospodársky výsledok, ktorý agentúra dosiahla už ďalší rok po sebe. Vyzdvihli aj kvalitatívne ukazovatele spravodajstva a zvyšovanie kredibility agentúry.

Po ukončení rozpravy predniesol V. Masár najskôr návrh na uznesenie k vysporiadaniu výsledku hospodárenia.

**UZNESENIE č. 11/2018:**

Správna rada TASR súhlasí, aby v zmysle § 7 zákona č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov hospodársky výsledok za rok 2017, t. j. zisk po zdanení vo výške 62 951,06 eur bol prevedený do rezervného fondu. Výška rezervného fondu dosiahne týmto sumu 298 163,42 eur.

ZA: 5 PROTI: 0 ZDRŽAL SA: 0

**Uznesenie bolo prijaté.**

Predseda rady predniesol návrh na Stanovisko Správnej rady TASR k vyhodnoteniu plnenia hlavných úloh TASR v zmysle § 5, ods.11,písmeno c) zákona č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov a dal o ňom hlasovať.

**UZNESENIE č. 12/2018:**

Správna rada TASR prerokovala a schválila Stanovisko Správnej rady TASR k vyhodnoteniu plnenia hlavných úloh TASR v zmysle § 5, ods.11, písmeno c) zákona č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov.

ZA: 5 PROTI: 0 ZDRŽAL SA: 0

**Uznesenie bolo prijaté.**

Následne dal predseda rady V. Masár hlasovať o schválení Výročnej správy o činnosti a hospodárení TASR za rok 2017 ako o celku.

**UZNESENIE č. 13/2018:**

Správna rada TASR sa na svojom zasadnutí prerokovala a schválila Výročnú správu o činnosti a hospodárení TASR za rok 2017, predloženú generálnym riaditeľom PhDr. Vladimírom Puchalom a poveruje predsedu Správnej rady TASR Ing. Vladimíra Masára, aby ju predložil Národnej rade Slovenskej republiky.

ZA: 5 PROTI: 0 ZDRŽAL SA: 0

**Uznesenie bolo prijaté.**

**--------------------------------------------------------------------------------------------------------------------------**

**4. Rôzne**

Na záver rokovania predseda Správnej rady TASR Vladimír Masár vysoko ohodnotil spravodajské výstupy TASR, vyzdvihol dosiahnuté hospodárske výsledky a tiež  konštruktívne a odborné manažovanie agentúry generálnym riaditeľom. Podpredseda rady Boris Chovanec na základe dosiahnutých pracovných výsledkov navrhol udeliť odmenu GR TASR.

Správna rada v súlade so Zákonom č. 385/2008 Z. z. z 23. septembra 2008 o Tlačovej agentúre Slovenskej republiky , § 12 ods. 1 b) na základe dosiahnutých pracovných výsledkov GR odsúhlasila pre generálneho riaditeľa odmenu vo výške 2-násobku mesačnej mzdy.

Členovia SR TASR sa dohodli na termíne ďalšieho zasadnutia 29. mája 2018 (utorok) o 14.00 h.

Predseda SR TASR V. Masár v súlade s Rokovacím poriadkom SR TASR ukončil zasadnutie rady.

Bratislava, 24. apríla 2018

Zapísal:

Vladimír Masár v.r.